**ΔΙΑΛΟΓΟΣ**

**ΕΠΙΣΚΕΨΗ ΟΝΟΜΑΤΟΣ**

**ΟΡΙΣΜΟΣ ΒΑΘΟΥΣ:**

Διάλογος είναι μια επικοινωνιακή διαδικασία / πράξη μεταξύ δύο ή περισσότερων ατόμων με την οποία διερευνάται η αλήθεια ή το ψεύδος ενός επιχειρήματος, μιας άποψης και επιδιώκεται η αποτελεσματική προσέγγιση ενός ζητήματος ή η ορθή επίλυση των διαφορών.

Διάλογος είναι η ουσιαστική επικοινωνία ανάμεσα σε δύο ή περισσότερους ανθρώπους για την ανταλλαγή ιδεών ή απόψεων σχετικά με το συγκεκριμένο θέμα για την επίτευξη συμφωνίας ή την επίλυση διαφορών.

**ΟΡΙΣΜΟΣ ΠΛΑΤΟΥΣ:**

* Εσωτερικός: έχει το χαρακτήρα της ενδοσκόπησης, του αυτοελέγχου / της αυτοκριτικής με στόχο την αυτοβελτίωση του ανθρώπου, την αναθεώρηση των αρχών του, των επιλογών, των προτεραιοτήτων του και της συμπεριφοράς του, Στοχεύει στην αυτογνωσία.
* Διαπροσωπικός: διεξάγεται στο στενό πυρήνα των προσωπικών σχέσεων του ατόμου στο πλαίσιο των συναναστροφών του.
* Κοινωνικός: διεξάγεται μεταξύ των διαφόρων κοινωνικών ομάδων στο χώρο της εργασίας, της συμμετοχής σε συλλογικά σχήματα έκφρασης.
* Εθνικός: αφορά στη συζήτηση που γίνεται για σοβαρά εθνικά ζητήματα π.χ. παιδεία, υγεία κ.λπ.
* Παγκόσμιος: διεξάγεται σε διακρατικό επίπεδο και έχει ως αντικείμενο θέματα συνεργασιών σε διάφορους τομείς διεθνούς ενδιαφέροντος, την ειρηνική επίλυση εθνικών διαφορών κ.λ.π.

**ΣΗΜΑΣΙΑ ΔΙΑΛΟΓΟΥ**

**ΠΝΕΥΜΑΤΙΚΟΣ ΤΟΜΕΑΣ**

* Συμβάλλει στην πνευματική ανάπτυξη του ατόμου. Αφυπνίζει το πνεύμα, οξύνει τις νοητικές ικανότητες και την κριτική σκέψη, κρατά το άτομο σε εγρήγορση. Ακονίζει τη σκέψη, τρέφει το νου. Διαφορετικά επικρατεί η πνευματική νωθρότητα.
* Η διαδικασία του διαλόγου απαιτεί την πνευματική εγρήγορση και συνιστά άσκηση των πνευματικών του λειτουργιών ( κρίση, στοχαστική διάθεση κ.λ.π.)
* Η ανάγκη πειστικής επιχειρηματολογίας καθιστά αναγκαία τη γλωσσική και εκφραστική επάρκεια των συνομιλητών για τη σαφή, ευκρινή διατύπωση θέσεων και απόψεων , καθώς και την καλλιέργεια της συλλογιστικής τους ικανότητας.
* Καλλιεργεί τη γόνιμη αμφιβολία. Δια της ανταλλαγής θέσεων και αντιθέσεων το άτομο καλλιεργεί την αμφιβολία, τη γόνιμη αμφισβήτηση. Καταπολεμά ,έτσι, την πλάνη και οδηγεί στην κατάκτηση της αλήθειας, στην αποδέσμευση του ατόμου από τα στερεότυπα και τις προκαταλήψεις. Δίνει στο συνδιαλεγόμενο και σκεπτόμενο άνθρωπο να διαμορφώσει τη δίκη του απροκάλυπτη , ελεύθερη και ανεπηρέαστη σκέψη.
* Μέσα από τον αντίλογο ο άνθρωπος κατανοεί την ελλειπτικότητά του. Αίρεται, λοιπόν, ο αφελής εγωίσμός.

**Διάλογος και εκπαίδευση**

Η διαλεκτική του Σωκράτη συνεχίζει να είναι από τις αποτελεσματικότερες διδακτικές μεθόδους γιατί:

* Γεφυρώνει το χάσμα μεταξύ διδάσκοντος και διδασκομένου, αφού και οι δυό συμμετέχουν ενεργά στην παιδαγωγική πράξη και οφείλουν να πείθουν και να πείθονται.
* Με την ερωταπόκριση αποφεύγεται ο μονότονος και κουραστικός μονόλογος του δασκάλου, προσεγγίζεται αποτελεσματικότερα το ζητούμενο, γιατί υπάρχει αμεσότητα και δυνατότητα κριτικής τοποθέτησης που συμβάλλει αποφασιστικά στην αφομοίωση των γνώσεων.
* Περιορίζεται ο δασκαλοκεντρισμός. Πρωταγωνιστεί στην εκπαιδευτική πράξη ο μαθητής. ( μαθητοκεντρική εκπαίδευση).
* Ενεργοποιεί τη διαλεκτική ικανότητα του νέου, καλλιεργείται η εκφραστική του ικανότητα, διεγείρεται ο στοχασμός του , αναπτύσσεται η διερευνητική του αντίληψη
* Ο διάλογος ευνοεί τη σφαιρική θέαση των πραγμάτων μέσω του πλουραλισμού των απόψεων και των γνώσεων. Διαμορφώνει το δημοκρατικό ήθος, απαλλάσσει από τη δουλεία της αυθεντίας, της πνευματικής αυταρέσκειας, της μονομέρειας ( πνευματική εγρήγορση).
* Ο μαθητής εμπλουτίζει τις εμπειρίες του, τους προβληματισμούς του, ενισχύει τη συλλογιστική διάθεση, ανακαλύπτει μόνος του τη γνώση, παράγει νέους δρόμους στις αναζητήσεις τους και διευρύνει τους πνευματικούς του ορίζοντες.
* Ο μαθητής συμμετέχει και αναλαμβάνει ευρύτερες ευθύνες στη λειτουργία του σχολείου, προϋπόθεση που λειτουργεί ενισχυτικά στην κοινωνικοποίησή του.
* Το σχολείο που βασίζεται στο διάλογο και όχι στην αυθεντία του δασκάλου διαμορφώνει δημοκρατικό ήθος και συνείδηση με σεβασμό της γνώμης του άλλου και με τη σαφή οριοθέτηση των δικαιωμάτων και των υποχρεώσεων του στο σχολικό χώρο.
* Ο διάλογος μεταξύ των εκπαιδευτικών και της Πολιτείας οδηγεί σε νέες αποτελεσματικότερες παιδαγωγικές μεθόδους.
* Ο καλοπροαίρετος και ειλικρινής διάλογος των εμπλεκόμενων φορέων στη διαδικασία της εκπαίδευσης ( μαθητές, φοιτητές, καθηγητές, γονείς, πολιτεία) οδηγεί σε κοινά αποδεκτά και ωφέλιμα μέτρα.

**ΔΙΑΛΟΓΟΣ ΚΑΙ ΕΠΙΣΤΗΜΗ**

* ΟΙ επιστήμονες, λόγω της αυστηρής εξειδίκευσης, είναι υποχρεωμένοι να συνεργάζονται με τους συναδέλφους τους αλλά και με άλλες ειδικότητες για ολοκλήρωση των μελετών τους. Ο διάλογος ευνοεί τη διεπιστημονική συνεργασία που συνεπάγεται την πρόοδο της επιστημονικής έρευνας προς όφελος του ανθρώπου.
* Ο διάλογος μεταξύ των διαφορετικών επιστημονικών θεωριών.

**ΚΟΙΝΩΝΙΚΟΣ ΤΟΜΕΑΣ**

Ο διάλογος επιδρά σημαντικά στην κοινωνική διάσταση των ατόμων:

* Συντελεί στην ουσιαστική επικοινωνία των ατόμων καθώς διευκολύνει τη σύγκλιση απόψεων, την αποφυγή παρεξηγήσεων και την εύρεση κοινών σημείων επαφής μεταξύ των διαλεγόμενων. Επιλύει προβλήματα, προλαμβάνει συγκρούσεις, περιστέλλει τη βία και την αντικοινωνική συμπεριφορά.
* Αμβλύνει τις διαφορές , απαλλάσσει από αγεφύρωτες αντιθέσεις και συντελεί στη διαμόρφωση υγειών διαπροσωπικών σχέσεων.
* Συσφίγγει τις σχέσεις των ανθρώπων. Με την ανταλλαγή των απόψεων, την πνευματική και συναισθηματική προσέγγιση επιτυγχάνεται η επικοινωνία, καταπολεμάται η μοναξιά και η εσωστρέφεια αναπτύσσεται η κοινωνικότητα του ανθρώπου.
* Αναπτύσσεται ο αλληλοσεβασμός και η αλληλοκατανόηση στις σχέσεις των ανθρώπων, διευρύνεται ο χώρος ουσιαστικής συνεργασίας, με αποτέλεσμα την ατομική και κοινωνική πρόοδο και ευδαιμονία.
* Αμβλύνεται ο απάνθρωπος ανταγωνισμός, αναπτύσσονται ομαλές σχέσεις μεταξύ των ανθρώπων.
* Αποτελεί μέσο κοινωνικοποίησης, καθώς προάγει το πνεύμα της συναίνεσης, της κοινωνικής συνείδησης.

**ΨΥΧΟΛΟΓΙΚΟΣ ΤΟΜΕΑΣ**

Ο διάλογος επιδρά ευεργετικά στην ψυχολογική διάθεση του ατόμου:

* Ικανοποιεί την ανάγκη του ανθρώπου να επικοινωνεί απρόσκοπτα με τους άλλους στο πλαίσιο της καθημερινής ζωής.
* Απαλλάσσει από την αίσθηση της μοναξιάς, της απομόνωσης και την εσωστρέφεια με την ανάπτυξη δεσμών φιλίας και αλληλοκατανόησης, τονώνει την αισιοδοξία και την αυτοπεποίθηση
* Η εξωτερίκευση των συναισθημάτων και των ενδόμυχων επιθυμιών αποφορτίζει από την εσωτερική ένταση, τη βαρυθυμία και δίνει διέξοδο σε καταπιεσμένα συναισθήματα με αποτέλεσμα να αποφεύγονται οι ακραίες καταστάσεις.

ΗΘΙΚΟΣ ΤΟΜΕΑΣ

* Ωθεί σε εσωτερικό διάλογο, στην αυτοκριτική και την αυτοβελτίωση.
* Μεταγγίζει υψηλές αξίες και ιδανικά
* Ο διδακτικός και παιδαγωγικός διάλογος μυεί τον άνθρωπο στην υπευθυνότητα, την αρετή, τη σοβαρότητα, την αλληλεγγύη.
* Υπηρετεί ηθικό σκοπό, διότι εθίζει το άτομο στο να ακούει, να υπακούει, να προτείνει, να λαμβάνει υπόψη του τον άλλο, συμβάλλοντας στην ηθική του ωρίμανση.

ΠΟΛΙΤΙΚΟΣ ΤΟΜΕΑΣ

Ο διάλογος συντελεί στη διαμόρφωση της πολιτικής συνείδησης του ατόμου και στην ομαλή λειτουργία του δημοκρατικού πολιτεύματος:

* Εκφράζονται όλες οι πολιτικές τάσεις και με το κομματικό πλουραλισμό εδραιώνεται η δημοκρατία.
* Με την ποικιλία των απόψεων εξευρίσκονται σωστές λύσεις
* Η Δημοκρατία στηρίζεται στην πειθώ, στο επιχείρημα, στο σεβασμό, στην πολυφωνία, στοιχεία που καλλιεργούνται μέσω του διαλόγου
* Αποκαλύπτονται όσοι προσπαθούν να δημαγωγήσουν και να ποδηγετήσουν το λαό.
* Με το διάλογο των κομμάτων αποφεύγονται κάθε είδους αυθαιρεσίες των κυβερνώντων
* Ευνοεί την ανταλλαγή απόψεων που αντιπροσωπεύουν το ευρύτερο ιδεολογικοπολιτικό φάσμα, απαλλάσσει από το δογματισμό, τη μισαλλοδοξία, την κομματική και παραταξιακή εμπάθεια και διαμορφώνει μια ευρεία αντίληψη των πραγμάτων, απαλλαγμένη από τη ψευδαίσθηση της απόλυτης αλήθειας
* Εξαλείφει το φανατισμό, τις ιδεολογικές προκαταλήψεις και αίρει τις τεχνητές, συνήθως διαχωριστικές γραμμές των πολιτικών αντιπάλων
* Δημιουργεί τις αναγκαίες συναινέσεις, σφυρηλατεί το πολιτικό ήθος
* Η Δημοκρατία στηρίζεται στη λαϊκή κυριαρχία. Σε ένα δημοκρατικό πολίτευμα κρίνεται αναγκαία η ενεργός συμμετοχή των πολιτών στα κοινά. Η υποχρέωση αυτή του πολίτη δεν εξαντλείται απλώς με τη συμμετοχή των πολιτών στις εκλογικές διαδικασίες για την ανάδειξη των πολιτικών του αρχόντων. Οι πολίτες πρέπει να ασκούν έλεγχο στον τρόπο διαχείρισης της εξουσίας από τους πολιτικούς άρχοντες. Πρέπει να ασκούν αντικειμενική και αμερόληπτη κριτική στο πολιτικό γίγνεσθαι. Αυτό προϋποθέτει την ορθή ενημέρωση των πολιτών, την αδογμάτιστη και αντικειμενική πληροφόρησή τους. Ο διάλογος και η πολυφωνία καταργεί τον κατευθυνόμενο κομματικό μονόλογο. Διασκεδάζει τον κίνδυνο φανατισμό και χειραγώγησης των πολιτών. Ο διάλογος μεταξύ των πολιτών για την πολιτική επικαιρότητα αποκαλύπτει την αλήθεια. Αφυπνίζει τους πολίτες , τους κρατά σε πνευματική εγρήγορση. Τους βοηθά να αναδεικνύουν στην εξουσία ικανούς ηγέτες. Τους προστατεύει από το δημαγωγικό και προπαγανδιστικό λόγο λαοπλάνων πολιτικών ανδρών. Επίσης, αναδεικνύεται σε όργανο για τη διεκδίκηση των δικαιωμάτων και την επίλυση ζωτικών προβλημάτων, καλλιεργώντας ένα κλίμα συναίνεσης.

**ΠΟΛΙΤΙΣΜΙΚΟΣ ΤΟΜΕΑΣ**

Ο διακρατικός διάλογος αποτελεί σημαντικό παράγοντα ειρηνικής συνύπαρξης των λαών:

* Αποτρέπει το συγκρουσιακό κλίμα, διαμορφώνει τις αναγκαίες συναινέσεις μεταξύ των χωρών και δημιουργεί κλίμα / διάθεση αμοιβαίων υποχωρήσεων.
* Περιστέλλει τον άκρατο εθνικισμό, απελευθερώνει από προκαταλήψεις, παραδοσιακά μίση και την αμοιβαία καχυποψία μεταξύ των λαών. Διαμορφώνει οικουμενική συνείδηση.
* Ευνοεί την αλληλοκατανόηση/ συναδέλφωση των λαών , καλλιεργεί το πνεύμα ανεκτικότητας στη « διαφορετικότητα» ,το σεβασμό στην ιδιαίτερη κουλτούρα των εχθρών. Διασκεδάζοντας την υπεροψία των λαών, διαλύοντας την εθνική μυωπία ευνοεί την πολιτισμική επικοινωνία των λαών, τις διαπολιτιστικές ανταλλαγές. Διακινούνται ελεύθερα τα πολιτισμικά αγαθά, οι λαοί δέχονται ξένα πολιτισμικά αγαθά με τα οποία γονιμοποιούν την ιδιαίτερη παράδοσή τους. Έτσι, επιτυγχάνεται η πολιτισμική αναβάθμιση των λαών. Η οικουμένη μετατρέπεται σε ένα πολυπολιτισμικό ψηφιδωτό. Οι λαοί ζουν ειρηνικά.
* Ευνοεί την πολυεπίπεδη συνεργασία των λαών, τη συνειδητοποίηση του κοινού χαρακτήρα των προβλημάτων, ιδιαίτερα σε μια εποχή που τα πολυσύνθετα προβλήματα έχουν προσλάβει οικουμενικό χαρακτήρα, γεγονός που ευνοεί την αμεσότερη και επιτυχή διευθέτησή τους.
* Ενισχύει την επικοινωνία των πολιτών, συμβάλλει στην ισχυροποίηση του παγκόσμιου κινήματος των πολιτών , ενισχύει, παράλληλα, την αλληλεγγύη και αίσθημα αμοιβαιότητας μεταξύ τους, καλλιεργεί την αισιοδοξία για την επίλυση κοινών προβλημάτων.

**ΠΡΟΫΠΟΘΕΣΕΙΣ ΕΠΟΙΚΟΔΟΜΗΤΙΚΟΥ ΔΙΑΛΟΓΟΥ**

1. Δημοκρατικό κλίμα:

* Η δημοκρατία επιτρέπει την ελευθερία έκφρασης / λόγου, την άσκηση κριτικής, τη διεκδίκηση, τη συμμετοχή, την πολυφωνία
* Εξασφαλίζει την ελευθερία στη διατύπωση απόψεων, παρρησία πνεύμα ανεκτικότητας, απουσία λογοκρισίας, αποφυγή παράλληλων μονολόγων που δυσχεραίνουν την αντιπαραβολή θέσεων, αφού δε δημιουργείται κοινό σημείο αναφοράς

1. Πνευματική ευρύτητα:

Οι διαλεγόμενοι επιβάλλεται:

* Διακρίνονται από την απουσία δογματισμού, φανατισμού, μισαλλοδοξίας, προσωπικής εμπάθειας και προκαταλήψεων
* Αναγνωρίζουν το αναφαίρετο δικαίωμα να εκφράζει ο συνομιλητής ελεύθερα τις απόψεις τους
* Αποδεσμεύονται από αυθεντίες, ιδεοληψίες, τον άκρατο υποκειμενισμό, την ψευδαίσθηση του αλάθητου και του κατόχου της απόλυτης αποκλειστικής αλήθειας
* Απαιτείται έλλειψη εριστικού πνεύματος και ψυχική ηρεμία των διαλεγόμενων συνδυασμένη με την ανιδιοτέλεια και την εντιμότητα, με μοναδικό γνώμονα την ανεύρεση της αλήθειας
* Ο λόγος πρέπει να είναι σαφής, σχετικός με το θέμα της συζήτησης, να δίνει επαρκείς πληροφορίες για το θέμα. Απαιτείται γνώση σε βάθος του πνεύματος, ειλικρίνεια, ρεαλιστική επιχειρηματολογία, καθαρή σκέψη και αποδοχή της πολλαπλότητας της αλήθειας, ορθή χρήση του λεκτικού κώδικα, εκφραστική σαφήνεια, αποφυγή των παρεκβάσεων/ της αναιτιολόγητης μακρηγορίας και φλυαρίας, ετοιμότητα, ακριβής διατύπωση των σκέψεων και των συλλογισμών, δίχως λεκτικούς ακροβατισμούς και επιζήτηση της λεξιθηρίας, ικανότητα επαρκούς και πειστικής επιχειρηματολογίας και τεκμηρίωσης των προσωπικών θέσεων.
* Οι διαλεγόμενοι πρέπει να έχουν σαφή γνώση του αντικειμένου συζήτησης.
* Η αποτελεσματικότητα του διαλόγου απαιτεί την επαρκή γνώση όλων των επιμέρους πτυχών του θέματος, ώστε να προσεγγίζονται ολόπλευρα και να επιτυγχάνεται η εμβάθυνση στην ουσία τους.
* Με το διάλογο δοκιμάζεται η πληρότητα των γνώσεων που θα συνεισφέρουν στην εμπεριστατωμένη διερεύνηση ενός θέματος και στην ορθή επίλυση ενός προβλήματος.

**ΗΘΙΚΕΣ ΑΡΕΤΕΣ**

* Ο σεβασμός στη γνώμη των άλλων
* Η απαλλαγή από την ιδιοτέλεια, το ίδιον συμφέρον
* Οι ειλικρινείς προθέσεις.

**ΨΥΧΙΚΕΣ ΑΡΕΤΕΣ**

* Η αυτοπειθαρχία και η υπομονή
* Η ηρεμία, το ήπιο και μειλίχιο
* Η αποφυγή εριστικού τόνου και η ευπρέπεια
* Ο απεγκλωβισμός από την επιπολαιότητα
* Η αποφυγή του εγωϊσμού
* Καλοπροαίρετη διάθεση:
* Αποφυγή επιβολής απόψεων, ισχυρογνωμοσύνης, οξύτητας
* Ισότιμη αντιμετώπιση των διαλεγόμενων χωρίς πνεύμα διακρίσεων και διάθεση υποτίμησης
* Διάθεση για αποδοχή της γνώμης του άλλου, εφόσον αποδειχθεί η ορθότητα.

**ΦΟΡΕΙΣ ΑΓΩΓΗΣ**

* Οικογένεια: το δημοκρατικό, συνεργατικό κλίμα, έλλειψη αυταρχισμού γονέων, χρήση πειθούς και διαλόγου για την επίλυση ενδοοικογενειακών προβλημάτων
* Σχολείο: αναβάθμιση γλωσσικής διδασκαλίας, μαθητοκεντρική διδασκαλία ( βιωματική κατάσταση διαλόγου στην αίθουσα), καλλιέργεια κριτικής σκέψης και πνευματικών δεξιοτήτων των μαθητών (ανακαλυπτική /διερευνητική μάθηση, αξιοποίηση των νέων τεχνολογιών στην εκπαίδευση), ενίσχυση θεσμού αγώνα επιχειρηματολογίας, διάπλαση δημοκρατικού ήθους, αποκατάσταση λειτουργίας μαθητικών κοινοτήτων κ.α.
* Μ.Μ.Ε. : αντικειμενική / αμερόληπτη / σφαιρική ενημέρωση πολιτών.

**ΔΙΑΛΟΓΟΣ - ΣΥΓΧΡΟΝΗ ΕΠΟΧΗ**

Αναφορικά με τη λειτουργία του διαλόγου στην εποχή μας, θα μπορούσαμε να εστιάσουμε σε δύο ζητήματα: συρρίκνωση του διαλόγου, λανθασμένες επιλογές στον τρόπο διεξαγωγής του.

1. Συρρίκνωση του διαλόγου:

Ως λόγοι περιστολής του φαινομένου του διαλόγου μπορούν να θεωρηθούν:

* Αντιπνευματικότητα εποχής. Το άτομο καταφάσκει στα κελεύσματα του καταναλωτισμού. Αναλώνεται σε έναν καθημερινό αγώνα κάλυψης των πλασματικών αναγκών που επιβάλλει η διαφημιστική προπαγάνδα. Ο σύγχρονος άνθρωπος, υλιστής / ηδονιστής αδιαφορεί για την καλλιέργεια του πνεύματός του . Η κριτική του σκέψη ατονεί. Συγχρόνως δέχεται έναν καταιγισμό πληροφοριών που του προκαλούν πνευματική σύγχυση. Δυστυχώς, οι πληροφορίες συχνά είναι κολοβωμένες, παραποιημένες ( πρόβλημα παραπληροφόρησης πολίτη / υπολειτουργικότητα Μ.Μ.Ε.), με αποτέλεσμα ο πολίτης να παγιδεύεται στην πλάνη και το ψεύδος , όντας θύμα μιας μεθοδευμένης προπαγάνδας. Ο πολίτης , λοιπόν, αποπροσανατολισμένος , δούλος των υλικών απολαύσεων , δε διαθέτει τις απαιτούμενες πνευματικές δεξιότητες ( ορθή ενημέρωση, κριτική σκέψη) για τη διεξαγωγή ενός εποικοδομητικού διαλόγου. ( απουσία διαλεκτικής ικανότητας)
* Έλλειψης επικοινωνίας πολιτών στα σύγχρονα αστικά κέντρα / πρόβλημα της μοναξιάς και της αποξένωσης των ανθρώπων / τυποποιημένες ανθρώπινες σχέσεις => απουσία διαλόγου
* Αλλοτρίωση δημοκράτη – πολίτη: αδιαφορία για το κοινωνικό / πολιτικό γίγνεσθαι / πολίτης = ιδιώτης ( ατομικισμός, αδιαφορία / απάθεια για την κοινωνική προβληματική, μοιρολατρική στάση , αποποίηση ευθυνών του)
* Πρόβλημα λεξιπενίας, μη ορθή χρήση του λεκτικού κώδικα, αδυναμία ακριβούς διατύπωσης νοημάτων.

Β. υποβάθμιση ποιότητας διαλόγου (π.χ. κυριαρχία παράλληλων μονολόγων, ταυτόχρονη συνομιλία παριστάμενων, λεκτικοί διαξιφισμοί, εριστικό ύφος, βερμπαλισμός, κενολογίες…)

Αίτια:

* Φανατισμός / λαϊκισμός πολιτικών , απουσία πολιτικού ήθους και πολιτικού πολιτισμού / στενός κομματισμός
* Χαμηλό μορφωτικό επίπεδο
* Κρίση ηθικών αξιών, απουσία σεβασμού στους συνομιλητές
* Σκοπιμότητες, προώθηση προσωπικών συμφερόντων μέσω παραπλάνησης πολιτών
* Λανθασμένη χειραγώγηση από αρμόδιους φορείς ( πχ. Απουσία δημοκρατικού και φιλελεύθερου κλίμα στην οικογένεια / αυταρχισμός γονέων / παρωχημένες μέθοδοι διδασκαλίας στα σχολεία, δεν καλλιεργείται ο διάλογος , δασκαλοκεντρικό μοντέλο διδασκαλίας κ.λ.π.)

***ΤΡΟΠΟΙ ΕΠΙΛΥΣΗΣ: ΔΕΣ ΠΡΟΥΠΟΘΕΣΕΙΣ ΓΟΝΙΜΟΥ ΔΙΑΛΟΓΟΥ***